
נוסח לא מתוקן

שהתקיימה ביום רביעי ט"ו באב התשס"ט (5 באוגוסט 2009) בשעה 12:00

סדר היום: תקנות הסנגוריה הציבורית (שכר טרחה לסנגורים ציבוריים) (הוראת שעה), 

                  התשס"ט-2009 – אישור התקנות.

נכחו:
חברי הוועדה:

דוד רותם – היו"ר

אברהם מיכאלי

מוזמנים:
ענבל רובינשטיין – סנגוריה ארצית, סנגוריה ציבורית

אפרת שמש – עוזרת למשנה ליועץ המשפטי לממשלה, משרד המשפטים

ודים גודון – רכז ממשל ומנהל באגף התקציבים, משרד האוצר

מנהלת הוועדה: דורית ואג
רשמת פרלמנטרית: שרון רפאלי
תקנות הסנגוריה הציבורית (שכר טרחה לסנגורים ציבוריים) (הוראת שעה),

התשס"ט-2009 – אישור התקנות
היו"ר דוד רותם:


צהריים טובים. אני מתכבד לפתוח את ישיבת ועדת החוקה. על סדר היום תקנות הסנגוריה הציבורית (שכר טרחה לסנגורים ציבוריים) (הוראת שעה), התשס"ט-2009 – אישור התקנות. 


מי רוצה להציג לנו?

ענבל רובינשטיין:


זה יהיה קצר משום שכל הגופים המעורבים מסכימים, וכמובן, משרד האוצר שהיה היוזם, וגם הסנגוריה הציבורית ואפילו לשכת עורכי הדין. לכן גברת גויסקי הרשתה לעצמה ללכת. הייתה כאן הערה מאוד נכונה של הייעוץ המשפטי. אנחנו רצינו להקפיא את השכר שהיה נהוג בשנה שעברה ולא להצמיד למדד, אבל בגלל הבחירות והחלפת הרכב הוועדה, הנושא השתהה עד היום. לכן היום אנחנו לא במצב של הקפאה, אלא של קיצוץ לאחר שלא הייתה ברירה והצמדנו במשך שבעת החודשים האחרונים את השכר. לכן נדרש תיקון שמי שקיבל את המינוי לייצג בתקופה שנהג השכר הגבוה, הוא ימשיך לקבל את השכר הגבוה גם בתקופת ההקפאה כי זה המועד הקובע של כריתת החוזה. אנחנו לא יכולים לשנות את החוזה שכרתנו איתו כשמינינו אותו לייצג בתיק.

היו"ר דוד רותם:

ואתם רוצים לקצץ את השכר של הסנגורים.

ענבל רובינשטיין:

זה לא בדיוק קיצוץ. זאת הייתה עסקת חבילה. שיפרנו את השכר לעורכי הדין במקומות אחרים, וחשבנו שבמקום הזה אנחנו יכולים לוותר ולא להצמיד למדד. חשבנו לעשות אי הצמדה למדד לשנה שלמה, אבל בינתיים בגלל השינויים בכנסת ובממשלה תהיה הקפאת שכר לארבעה-חמישה חודשים. זאת לא פגיעה כל כך גדולה. הם קיבלו פיצוי במקום אחר, ולכן גם הלשכה הסכימה. בשנה הבאה זה יחזור למצבו הרגיל.

היו"ר דוד רותם:

האם מישהו יכול להסביר לי – אישום בעבירה שדינה חמש שנות מאסר או יותר – ישיבה ראשונה זה 2,273 שקלים; אישום בעבירה של גרימת מוות זה 2,042 שקלים. למה זה?

ענבל רובינשטיין:

בדרך כלל זה עבירות של חמש שנים ושל שלוש שנים. גרימת מוות זאת עבירה של שלוש שנים שהשכר עליה היה אמור להיות בעיקרון נמוך יותר, אבל מכיוון שזה רישום סבוך יותר – זה היסטורי, זה קיים הרבה לפני קום הסנגוריה, כבר 20 שנה. החליטו שגרימת מוות זה תיק קשה ולכן משלמים יותר. 

היו"ר דוד רותם:

טוב.

אברהם מיכאלי:


 משלמים פחות.

ענבל רובינשטיין:

אבל יותר מאישום של חמש אף על פי שעבירה של גרימת מוות ברשלנות, עונשה היא שלוש שנים.

אברהם מיכאלי:


 מה מצב התקנים בסנגוריה?

ענבל רובינשטיין:

אנחנו יחידה שמבוססת ברובה על סנגורים חיצוניים פרטיים שעובדים מהמשרדים שלהם. שם כמובן, אין מגבלה של תקנים. הנושא הזה די מוסדר בשנים האחרונות. הוא היה מאוד בעייתי בשנים הקודמות, אבל בשנים האחרונות אנחנו פועלים בשיתוף פעולה ובהבנה עם משרד האוצר. בנושא של תקנים לעובדים פנימיים המצב הוא בכי רע, משום שהעובדים הפנימיים צריכים לפקח על איכות העבודה של העובדים החיצוניים, ובמצב הזה אנחנו בעמדת נחיתות מאוד גדולה ועובדים בעומס מאוד גדול. לדעתנו, זה גורם לחשש מאוד גדול להמשך יכולתנו להחזיק את רמת האיכות כפי שאנחנו חושבים שהיא צריכה להיות.

היו"ר דוד רותם:

כי עדיין לא הבינו שפרקליטות המדינה והסנגוריה הציבורית הם גופים שאמורים לעמוד באותו מישור.

אברהם מיכאלי:


 הם גם לא יבינו את זה אף פעם.

ענבל רובינשטיין:

למרות שיש סעיף חוק מפורש – סעיף 13 לחוק הסנגוריה הציבורית.

היו"ר דוד רותם:

אני זוכר את הדברים האלה. בתקופה שהייתי עורך דין ראיתי דברים נוראים. כשאת מייצגת תיק שיש בו צורך בבדיקות בליסטיות או בבדיקות פתולוגיות למדינה אין בעיה, יש להם המכון לרפואה משפטית, ואת לא מצליחה למצוא מעבדות כאלה. היה לי תיק שנאלצתי להביא חוות דעת מוורנר שמידט מארצות-הברית משום שאף אחד בארץ לא היה מוכן לתת.

ודים גודון:


במז"פ לא יכולים לעשות את זה?

היו"ר דוד רותם:

ודאי שאתה יכול, הם אלה שנתנו לך את ההתאמה. עכשיו אתה רוצה להראות שזה לא מתאים. 

ענבל רובינשטיין:

אנחנו מתוקצבים גם לחוות דעת מומחים, ולא מזמן, באחת הישיבות האחרונות של ועדת חוקה הקודמת אישרתם לנו העלאה מאוד רצינית שבין 50% ל-150% ביכולת לשלם למומחים. אנחנו מצליחים לשכור מומחים. הבעיה היא שאין מומחים לנושא הפתולוגי בארץ, למעט חן קוגל ועוד אחד או שניים. אבל בשנתיים האחרונות יש יוזמה חדשה של הסנגוריה הציבורית שבנתיחות במכון הפתולוגי שנעשות בזמן חקירת משטרה נוכח פתולוג מטעמנו.

היו"ר דוד רותם:

אבל מאיפה אתם לוקחים פתולוגים?

ענבל רובינשטיין:

חן קוגל ועוד שני רופאים שעובדים איתו במכון. הם כמעט עובדים אצל הסנגורים בכלל, לא רק אצלנו במשרה מלאה. הבעיה היא פרופסור היס ואחרים במכון שעושים כל מה שהם יכולים כדי למנוע החלטות של בית משפט. למשל, אם בית משפט אומר שהנתיחה תתחיל ב-16:00, והפתולוג שלנו התייצב ב-15:45, אז הם יעשו את הנתיחה ב-14:00. אבל אלה תרגילים רגילים.

היו"ר דוד רותם:

שאלה נוספת. בכל אחד מהסעיפים יש "הליך עיקרי אחר שמונה לייצג בו" – מה זה?

ענבל רובינשטיין:

כל מיני הליכים שהם לא מעצר ולא תיק פלילי. למשל, עתירת אסיר או סוגי הליכים אחרים שאי אפשר למנות- -

היו"ר דוד רותם:

אם אני מקבל ייצוג מטעם הסנגוריה הציבורית בתיק פלילי אני צריך להגיש בקשה על כל פעולה שאני עושה?

ענבל רובינשטיין:

כן.

היו"ר דוד רותם:

אם אני רוצה לנסוע לבקר- -

ענבל רובינשטיין:

לא, לא. אתה פועל חופשי. בדיעבד כשהתיק נגמר אתה מגיש לנו את הבקשה. אם אנחנו חושבים שאתה עשית פעולות סרק אנחנו לא נשלם עליהן.

היו"ר דוד רותם:

הבנתי.

אברהם מיכאלי:


 התחלת לדבר על הצוותים הפנימיים – הנושא נידון באיזשהו מקום או שאת רוצה שוועדת חוקה תדון בזה? כי אנחנו מחפשים את זה.

היו"ר דוד רותם:

אנחנו מחפשים לעבוד?

אברהם מיכאלי:


 לא, לעבוד אנחנו לא מחפשים. הנושא הזה עולה כל שנה, ואנחנו מסתכלים כאילו לא יודעים לעשות שום דבר.

ענבל רובינשטיין:

אנחנו עוברים תהליך של ייעוץ ארגוני של פיל"ת, ואז המנכ"ל והשר יצטרכו לעבוד מול נציבות שירות המדינה ומול משרד האוצר כדי להוסיף תקנים. אז נשמח למעורבות של וועדת חוקה.

היו"ר דוד רותם:

משרד האוצר זה מצב קשה. למרות שודים הוא בסדר, אפשר להגיע איתו מהר מאוד להסכמות.


מי בעד? מי נגד?
ה צ ב ע ה

בעד – פה אחד

תקנות הסנגוריה הציבורית (שכר טרחה לסנגורים ציבוריים) (הוראת שעה), התשס"ט-2009, התקבלו.
הישיבה ננעלה ב-12:15

